A lengoa de ’n pòpolo
Chi s’òcupa de parlæ locali e de lengoe minoritaie, armeno ’na vòtta o l’à sentio parlâ do poeta sicilian Ignazio Buttitta (1899-1997), in particolare de ’na seu poêxia, scrita do 1970, e intitolâ “Lengoa e dialetto”. A verscion in sicilian co-â traduçion in italian a se peu atrovâ inte questa pagina. Chi m’é cao prezentâ a traduçion in zeneize, ch’o fæto mi, do testo integrale dov’ò levòu o riferimento a-a Sicilia pròpio pe rende o scrito ciù universale.
In pòpolo
mettilo in cadenn-e,
despeuggilo,
atappighe a bocca,
o l’é ancon libero.
Levighe o travaggio,
o pasapòrto,
a töa dov’o mangia,
o letto dov’o dorme,
o l’é ancon ricco.
In pòpolo
o vegne pövio e servo
quande gh’aröban a lengoa
riçevua da-i poæ:
o l’é perso pe senpre.
O vegne pövio e servo
quande e paròlle no generan ciù paròlle
e se mangian tra de liatre.
Me n’acòrzo òua,
mentre acòrdo a chitara do dialetto
ch’a perde ’na còrda a-o giorno.
Mentre sarsiscio
a teia camoâ
ch’à tesciuo i nòstri avi
co-a lann-a de pegoe di nòstri monti.
E son pövio:
gh’ò i dinæ
e no i pòsso spende;
i gioielli
e no i pòsso regalâ;
o canto
inta gaggia
co-e ae tagiæ.
In pövio
ch’o s’aleita inti tetin sciuti
da moæ putativa
chò-u ciamma figgio
pe sgreuxo.
Niatri ghe l’aivimo a moæ,
e ne l’an aröbâ;
a l’aiva i tetin a fontann-e de læte
e gh’an bevuo tutti,
òua ghe spuan.
N’é arestòu a seu voxe,
a còcina,
a nòtta bassa
do son e do mogogno:
ste cöse chi no ne e peuan aröbâ.
N’é arestòu a somegiansa,
o passo,
i gesti,
i lanpi inti euggi:
ste cöse chi no ne e peuan aröbâ.
No ne e peuan aröbâ,
ma semmo restæ pövei
e òrfani o mæximo.
6 Commenti
-
O dixe finn-a ben!
-
Belìscime pòule. E lengoe minoritaie son a vôxe do cheu e da stöia de tûtti noiâtri.
-
grazie, bella poêxia e traduçion
Na domanda: a pòula “misci” a no s´adeuvia ciù â giornâ d´ancheu? o fòscia a l´a solo che ´n senso materiale e inte´n senso metafoico l´e megio dî pövei?
-
Bella,câo Franco,a tradoçion de Buttitta; anche a mi o me gusta tradùe in dialetto ‘e poexìe italiane o anche latine o gréghe e poi méttighe da-a vixìn ‘a maê vérxiòn italiana,poetica au maê mégio pe’ dà modo a chi no parla ‘o dialétto de avixinâseghe aumànco un po’. Ürtimamente ho traduto ‘a Satira nona do primo libro de Oraxio e gh’ho daêto come titolo :”L’ angosciòso stancaçérvélli (pe’ no dî ‘rompib…’) “. L’uso do dialëtto,mésc-ciou all’italiàn e ‘ae âtre léngöe o me fa sentî ciù ricca e o me fa dexidiâ de parlalo e de rendine partecipi anche quélli ch’i o sân poco o nìnte. Alégri !
lij_Latn lij_Latn lij_Latn lij_Latn lmo_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn als_Latn pap_Latn glg_Latn lij_Latn lij_Latn lij_Latn lij_Latn lij_Latn lij_Latn ron_Latn lij_Latn fur_Latn lij_Latn scn_Latn lij_Latn lij_Latn scn_Latn lij_Latn lij_Latn lij_Latn lij_Latn lij_Latn ita_Latn lij_Latn lij_Latn lij_Latn lij_Latn lij_Latn srd_Latn unk lij_Latn unk lij_Latn unk lij_Latn lij_Latn unk lij_Latn